קווין ג'ונסון

קווין מוריס ג'ונסון (באנגלית: Kevin Maurice Johnson, נולד ב-4 במרץ 1966) הוא כדורסלן עבר אמריקאי אשר שיחק שנים רבות כרכז בליגת ה-NBA, בעיקר בפיניקס סאנס. עד ראשית דצמבר 2016 כיהן כראש עיריית סקרמנטו, בירת קליפורניה, האפרו-אמריקאי הראשון בתפקיד זה.

קריירה ככדורסלן 

ג'ונסון נולד וגדל בסקרמנטו, בן לאם אפרו-אמריקאית ואב לבן. ג'ונסון התבלט בתיכון של סקרמנטו, הן כשחקן בייסבול מוכשר, הן ככדורסלן מוביל, אשר קלע 32.5 נקודות למשחק בעונת הסיניור שלו.

כשלמד באוניברסיטת קליפורניה בברקלי החליט ג'ונסון, 185 ס"מ גובהו, להתמקד בכדורסל, וזנח את הבייסבול. בעת שסיים את לימודיו בברקלי, היה ג'ונסון שיאן כל הזמנים של האוניברסיטה בנקודות, אסיסטים וחטיפות. ג'ונסון נבחר במקום השביעי בדראפט של 1987 על ידי הקליבלנד קאבלירס.

ב-28 בפברואר 1988 הועבר ג'ונסון לפיניקס סאנס, לאחר שמיעט לשחק בקליבלנד. בסאנס זכה מיד לדקות משחק רבות, וכבר באפריל 1988 נבחר לרוקי המצטיין של החודש, כשהוא קולע 15.1 נקודות, מוסר 10.6 אסיסטים וקוטף 5.6 ריבאונדים למשחק.

בשנה שלאחר מכן, עונתו המלאה הראשונה בפיניקס, השיג ג'ונסון 20.4 נקודות ו-12.2 אסיסטים למשחק, נתונים שהעניקו לו את תואר השחקן המשתפר של העונה ב-NBA. הייתה זו העונה הראשונה מתוך שלוש עונות רצופות, בהן השיג ג'ונסון לפחות 20 נקודות ו-10 אסיסטים למשחק, הישג אותו השיגו מלבדו רק אייזיאה תומאס ואוסקר רוברטסון.

בעונת 1992–1993, כשלצידו צ'ארלס בארקלי, הוביל ג'ונסון את הקבוצה לעונה מצוינת, עם מאזן של 62 ניצחונות מול 20 הפסדים (בעונה הסדירה) עד לגמר ה-NBA, שם הפסידו לבסוף לשיקגו בולס של מייקל ג'ורדן, בשישה משחקים. בשנת 1995 הפסידו הסאנס בגמר המערב ליוסטון רוקטס, כשבתוך כך, במשחק הרביעי בסדרה, ביצע ג'ונסון מבצע מרהיב שהסתיים בהטבעה אדירה על פרצופו ההמום של האקים אולאג'ואן, 213 ס"מ גובהו. 

בסיומה של עונת 1997–1998 הודיע ג'ונסון על פרישה מכדורסל, אך חזר בעונת 1999–2000, על מנת להחליף את הרכז ג'ייסון קיד שנפצע. ג'ונסון סייע לסאנס לזכות בסדרת הפלייאוף היחידה אותה ניצחו בין השנים 1995–2005, אולם לאחר שהודחו הסאנס על ידי לוס אנג'לס לייקרס, הודיע ג'ונסון על פרישתו השנייה והסופית.

קריירה פוליטית 

ב-5 במרץ 2008, הודיע ג'ונסון כי ירוץ לכהונת ראש העיר סקרמנטו, עיר הולדתו. מאחר שג'ונסון, כמו גם יריבתו העיקרית, הת'ר פארגו, לא הצליח לזכות ברוב מוחלט של הקולות ב-3 ביוני, נערך סיבוב נוסף, בו ניצח ג'ונסון ברוב של 47% מהקולות, לעומת 40% ליריבתו. בסיבוב השלישי, שנערך בין השניים בנובמבר 2008, ניצח ג'ונסון.

פילנתרופיה 

ג'ונסון עומד בראשו של קונצרן שעוסק בתחומים רבים, ביניהם ניהול ופיתוח נדל"ן וניהול ספורט. היבט חשוב של התאגיד שג'ונסון הוא נשיאו, הוא הופעות בפני תאגידים בתחומי האקדמיה והארגונים הקהילתיים. ג'ונסון ייסד את אקדמיית סיינט הופ ב-1989 ושימש כמנכ"ל שלה עד ינואר 2008. מטרותיה של עמותה זו הן החייאה של קהילות דרך חינוך ציבורי, מנהיגות אזרחית, פיתוח כלכלי ואומנויות.

ג'ונסון סיים בשנת 2000 קורס בבית הספר לתאולוגיה של אוניברסיטת הרווארד. כמו כן, הוא בוגר תואר ראשון מאוניברסיטת קליפורניה בברקלי, תואר אותו סיים לאחר פרישתו הסופית ממשחק ב-NBA.

באוקטובר 2011 נבחר על ידי המגזין "The Root" למקום התשיעי ברשימת האפרו-אמריקאים המשפיעים ביותר של השנה.

הישגים ומורשת 

 ג'ונסון הוא אחד משלושה שחקנים בלבד (לצד אייזיאה תומאס ומג'יק ג'ונסון) אשר סיימו עונה שלמה עם ממוצעים של למעלה מ-20 נקודות ו-12 אסיסטים למשחק.
ג'ונסון הוא אחד מארבעה שחקנים בהיסטוריה של ה-NBA, שהשיגו ממוצע של לפחות 20 נקודות ו-10 אסיסטים למשחק, בשלוש עונות שונות.
ג'ונסון הוא אחד משני שחקנים בלבד (השני מג'יק ג'ונסון), שהשיגו לפחות 20 נקודות ולפחות 10 אסיסטים בממוצע למשחק, בעונה שבה קלעו לא פחות מ-50% מהשדה.
ג'ונסון הוא השחקן היחיד ב-NBA שהשיג לפחות 20 נקודות, 10 אסיסטים, 50% מהשדה ושתי חטיפות בממוצע למשחק, בעונה שלמה (עונת 1990–1991)
ב-7 במרץ 2001, תלו הפיניקס סאנס את גופייתו של ג'ונסון, מספר 7, על תקרת האולם במשחק מול קבוצת סקרמנטו קינגס, הבאה מעיר הולדתו של ג'ונסון.
שיא בדקות משחק בגמר ה-NBA, כששיחק 62 דקות מול השיקגו בולס בשנת 1993.
השתתף שלוש פעמים במשחק האולסטאר של ה-NBA.
ג'ונסון מוביל את קלעי השלוש של פיניקס סאנס בכל הזמנים, כמו גם את השחקנים שזרקו הכי הרבה לשלוש בקבוצה, ואת מוסרי האסיסטים של הקבוצה, בכל הזמנים.
ג'ונסון קלע במהלך הקריירה שלו 13,127, מסר 6,711 אסיסטים וקטף 2,404 ריבאונדים.
KJ (כינויו) מחזיק בשיא קליעות העונשין הרצופות למשחק פלייאוף (14) ללא החטא. שיא זה נקבע במשחק מספר 7 בסדרת גמר המערב של שנת 95 מול יוסטון.

קישורים חיצוניים 

פרשני כדורסל אמריקאים
חברי המפלגה הדמוקרטית (ארצות הברית)
כדורסלני אוניברסיטת קליפורניה בברקלי
כדורסלני פיניקס סאנס
כדורסלני קליבלנד קאבלירס
ראשי עיריות בקליפורניה
נדבנים אמריקאים
כדורסלני נבחרת ארצות הברית
כדורסלנים אמריקאים
משתתפי משחק האולסטאר של ה-NBA
כדורסלנים אפרו-אמריקאים
כדורסלנים ב-NBA שגופייתם הופרשה
בחירות דראפט של קליבלנד קאבלירס
סקרמנטו
קליפורניה: כדורסלנים
אמריקאים שנולדו ב-1966